钦定古今图书集成/明伦汇编/官常典/第482卷 > 李延孙
## 钦定古今图书集成/明伦汇编/官常典/第482卷 > 李延孙

按《周书》本传，“延孙，伊川人也。祖伯扶，魏太和末从征
悬瓠有功，为汝南郡守。父长寿，性雄豪，有武艺。少与
蛮酋结托，屡相招引，侵灭关南。孝昌中，朝议恐其为
乱，乃以长寿为防蛮都督，给其鼓节，以慰其意。长寿
冀因此遂得任用，亦尽其智力，防遏群蛮。伊川左右，
寇盗为之稍息。永安之后，盗贼蜂起，长寿乃招集叛”
亡，徒侣日盛。魏帝藉其力用，因而抚之，乃授持节、大
都督，转镇张白坞。后为河北郡守，转河内郡守。所历
之处，咸以猛烈闻。讨捕诸贼，频有功。授卫大将军、北
华州刺史，赐爵清河郡公。及魏孝武西迁，长寿率励
义士拒东魏。孝武嘉之，复授颍川郡守。迁广州刺史。
东魏遣行台侯景率兵攻之，长寿众少，城陷，遂遇害。
大统元年，追赠太尉、使持节、侍中、骠骑大将军、冀定
等十二州诸军事、定州刺史。延孙亦雄武有将帅才
略。少从长寿征讨，以勇敢闻。初为直阁将军，贺拔胜
为荆州刺史，表延孙为都督，肃清鸦路，颇有功力焉。
及长寿被害，延孙乃还，收集其父之众。自魏孝武西
迁之后，朝士流亡，广陵王忻、录尚书长孙稚、颍川王
斌之、安昌王子均及建宁、江夏、陇东诸王并百官等，
携持妻子来投延孙者，延孙即率众卫送，并赠以珍
玩，咸达关中。齐神武深患之，遣行台慕容绍宗等数
道攻之。延孙奖励所部出战，遂大破之，临阵斩其扬
州刺史薛喜，于是义军更振。乃授延孙京南行台、节
度、河南诸军事、广州刺史。寻进车骑大将军、仪同三
司、大都督，赐爵华山郡公。延孙既荷重委，每以“克清
伊洛”为己任，频以少击众，威振敌境。大统四年，为其
长史杨伯兰所害。后赠司空、冀定等六州刺史。